༄། ། ཐག་ཆོད་གསུམ་གྱི་གདམས་ངག་དགེ་བཤེས་ཤེས་རབ་གྲགས་ལ་སྤྲིངས་པ། །  ཨོཾ་སྭསྟི། སེམས་ཉིད་འོད་གསལ་འདུས་མ་བྱས། ། མཐའ་བརྒྱད་ཉེས་པའི་སྐྱོན་བྲལ་བ། ། འཁོར་འདས་ཀུན་གྱི་གཉེན་གཅིག་པུ། ། བླ་མ་རིན་ཆེན་དཔལ་ལ་འདུད། ། རང་གཞན་ཐམས་ཅད་ཀྱི་དོན་ནོར་བུ་རིན་པོ་ཆེ། དབང་གི་རྒྱལ་པོ་ལྟ་བུར་འབྱུང་བར་འདོད་པའི་རྟེན་གྱི་གང་ཟག་རྣམས་ཀྱིས། འཁོར་བ་དང་མྱ་ངན་ལས་འདས་པ་ཐམས་ཅད་ཀྱི་འབབ་ས། ལུས་ངག་ཡིད་གསུམ་གྱི་བྱ་བྱེད་ཐམས་ཅད་ཀྱི་གྲོལ་ས། བྱམས་པ་དང་སྙིང་རྗེ་བྱང་ཆུབ་ཀྱི་སེམས་མཐར་ཕྱིན་པར་བྱེད་པའི་བདག་པོ། སེམས་ཉིད་རང་བྱུང་ཆེན་པོ་ཅིར་མི་མཛད། ལྷུན་གྱིས་གྲུབ་པའི་མངའ་བདག་རྒྱལ་པོ་ཆེན་པོ་འདིའི་བཀའ་ལས་སྤུའི་རྩེ་མོ་ཙམ་ཞིག་འདས་ཀྱང་། ཐོག་མར་བར་དང་ཐ་མར་མི་དགེ་བ་འཁོར་བའི་ཆད་པས་འཕོག་པར་སྣང་སྟེ། ཁྱེད་ཀྱིས་འགྲོ་བ་ཐམས་ཅད་སྨིན་པ་དང་གྲོལ་བར་བྱེད་པ་ཡང་འདི་ཡོད་ན་ཡོད། མེད་ན་མེད། གཡག་ཤི་བྲེང་ཆད་ཀྱི་བསམ་པ་དྲག་པོ་གཅིག་པུ་གཅིག་ལ་ཤེས་པ་འཆུམས་པས་བསྒྲུབ་པར་མི་བྱ་སྟེ། དེ་བྱས་ན་རྒྱལ་པོ་ལ་འཁུས་པའི་བྱ་བ་རླབས་པོ་ཆེ་འབངས་ཕྲ་མོས་མི་འགྲུབ་དང་འདྲ་བར་འགྲུབ་མི་སྲིད་པ་དང་། ཡིད་ཆད་པ་དང་། སྒྱིད་ལུག་པ་དང་། སེམས་ཞུམ་པ་དང་། བརྩོན་འགྲུས་གཏོང་བ་དང་། ཕྱིར་ལྡོག་པར་འགྱུར་བས་ཐམས་ཅད་ཀུན་ཏུ་བཟང་པོ་ནམ་མཁའི་ངང་དུ་གཉིས་སུ་མེད་པར་རྣམ་པར་གྲོལ་བར་རྒྱུན་ཆད་མེད་པར་གོམས་པར་བྱ་བ་དང་པོའི་བློ་བཅད། ཐག་ཆོད་དང་པོའོ། ། འགྲོ་བ་ལ་ཕན་པ་དང་བདེ་བར་བྱེད་པ་དེ་ཡང་། ཆོས་རིན་པོ་ཆེ་ཁོ་ནས་ཡིན་གྱི། ཆོས་མ་ཡིན་པ་མ་ཡིན་པས། སྦྱོར་བ་བྱང་ཆུབ་མཆོག་ཏུ་སེམས་བསྐྱེད་པའི་རྗེས་སུ་འབྲངས་ནས། བསྙེན་གནས་ཀྱི་སྡོམ་པ་ལན་གཅིག་བླངས་པ་དང་། དགེ་བསྙེན་སྣ་གཅིག་ཙམ་དང་། ཡི་གེ་དྲུག་པ་ཚར་གཅིག་ཙམ་དང་། བཅུ་ཆོས་གསུམ་ཆོས་ཀྱི་མན་ངག་གི་གནད་སེ་གོལ་གཏོགས་པ་ཙམ་རེ་རེས་ཉམས་སུ་བླངས་ཤིང་། དེ་ལ་དགའ་བ་དང་། སྤྲོ་བ་དང་། རྗེས་སུ་འཇུག་པར་བྱེད་པ། གཅིག་པུ་གཅིག་གི་བསོད་ནམས་ཀྱང་། འཛམ་བུ་གླིང་པའི་སེམས་ཅན་ཐམས་ཅད་དུས་གཅིག་ཏུ་འཆི་བའི་སྲོག་ལས་ཐར་བ་བྱས་པ་བས། བྱེ་བ་ཁྲག་ཁྲིག་བརྒྱ་སྟོང་གི་ཆར་ཡང་མི་ཕོད་པར། ཁོང་དུ་ཆུད་པར་བྱ་སྟེ། དེ་ལྟར་ཡང་། བཅོམ་ལྡན་འདས་ཀྱིས། འཕགས་པ་རྟོགས་པ་ཆེན་པོ་ཡོངས་སུ་རྒྱས་པའི་མདོ་ལས། ཐང་གཅིག་བསམ་གཏན་ཐུན་བཞུགས་ན། ། ཁམས་གསུམ་གང་བའི་སེམས་ཅན་ལ། ། སྲོག་བྱིན་བས་ནི་འདི་དོན་ཆེ། ། ཞེས་གསུངས་པས། སེམས་ཅན་ཐམས་ཅད་ཀྱི་དོན་ཆོས་རིན་པོ་ཆེས་གྲོལ་བ་དང་སྨིན་པ་བྱའོ། ། དེ་ཡང་མཐིལ་དུ་བྱ་བ་ནི། སྒྲུབ་པ་སྙིང་པོར་བྱེད་པ་རྣམས་ཀྱི་ཆོས་དུས་ལས་མི་འདའ་བ་དང་། ཕྱི་ཤོལ་མེད་པ་དང་། རྗེས་སུ་ཆགས་པ་དང་། ཁོང་ཁྲོ་བས་ཟིལ་གྱིས་མ་ནོན་པར་སྙིང་དང་འདྲ་བར་བསྐྱང་བར་བྱ་ཞིང་། གཞན་ཞོར་ལ་ཤུགས་འབྱུང་དུ་ཤེས་པར་བྱ་བ་ནི། བླ་མ་རིན་པོ་ཆེའི་ཞལ་སྔ་ནས། གཞན་ཕན་ཞེན་མེད་སྙིང་རྗེ་འདི། ། ཐབས་ཀྱི་མཆོག་ཏུ་བཙིར་གྱིས་ཟུངས། ། ཞེས་གསུངས་པ་ནི་ངེས་པའོ། ། ཐག་ཆོད་གཉིས་པའོ། ། གསུམ་པའི་ཐག་ཆོད་ནི། ཡུལ་རིས་དང་རྒྱལ་ཁམས་གར་འདུག་ཀྱང་ཡུལ་དེ་ན་ཁ་སྨྲས་དང་། འཐབ་མོ་དང་འཁྲུགས་པ་ཆེན་པོ་མེད་པའི་ཡུལ་མི་སྲིད་པས། ཚན་གཅིག་ཡུན་རིང་པོ་ནས་སྡུག་པ་ཕོངས་པ་དང་། ཞེན་པར་གྱུར་པས་སྡུམ་པར་འདོད། ཚན་གཅིག་རྒྱལ་ལ་བྱུང་སུ་སོང་བས་ད་གཟོད་ཕམ་པར་དགོས་པས་སྡུམ་པར་འདོད། ཁ་ཅིག་རང་ཕམ་པོར་གྱུར་ནས་སློབ་དཔོན་རིན་པོ་ཆེ་ལ་བར་གཡོན་དང་སྡུམ་ཞུས་ནས། སྡུམ་འོག་དེར་ཕུང་ཅིག་ཅི་ཙུག་ཏུ་འགྲུབ་སྙམ་པའི་བསམ་པས་སྡུམ་ཞུ། ཁ་ཅིག་ཤི་བར་གྱུར་ཀྱང་ང་སྡུམ་མི་བྱེད། ཕམ་གྱོང་ང་ལ་ཆེ་བས་འདིའི་བློ་ཕུགས་ཅིག་བརྟག་ལ། སྡུམ་བྱེད་པ་འདྲ་ན་ས་ཁ་འདིར་མི་གནས་པར་བྱའོ་སྙམ་པའི་བསམ་པས་སྡུམ་ཞུ་བ་འོང་། དེའི་དུས་སུ་ཕོ་ཚོད་མེད་པའི་རྟེན་གྱི་གང་ཟག་ཁ་ཅིག་གིས། ད་ཡོད་གླགས་ཅིག་ཆེ་བར་འདུགསྡུམ་འདི་བྱ་དགོས་སྙམ་ནས། ལུས་ངག་ཡིད་གསུམ། ཟས་སྙིང་ནོར་གསུམ། ཁྲེལ་སྡིག་གཏམ་གསུམ། གཡོ་སྒྱུ་ཟོལ་གསུམ། ཐབས་བློ་ཤེས་གསུམ་གྱིས། འབད་པ་སྣ་ཚོགས་བྱས་ཀྱང་། སྔོན་རྒྱུ་ཕྱིན་ཅི་ལོག་ཏུ་བསགས་པའི་ལས་ཀྱི་འབྲས་བུ་རྣམ་པར་སྨིན་པ། སངས་རྒྱས་ཀྱི་མཐུས་ཀྱང་བྱ་བའི་ཐབས་སྤུ་ས་ལེའི་འདབ་མ་ཙམ་ཡང་མི་རྙེད་པ་ལ། ངེད་ཀྱིས་པྲད་པྲད་མང་པོ་བྱས་པས་ཕན་པ་མ་ཡིན་ཏེ། རང་ཉིད་གཅིག་པུ་གཉིས་སུ་མེད་པར་དབེན་པའི་གནས་སུ་སྐུ་མཚམས་དམ་པོར་བཅད་ནས། དཀོན་མཆོག་གསུམ་དང་བྱང་ཆུབ་སེམས། ། ཆོས་ཉིད་རང་བཞིན་རྣམ་དག་དང་། ། རིགས་སྔགས་གསང་སྔགས་སྙིང་པོ་དང་། ། ཕྱག་རྒྱ་བདེན་པའི་བྱིན་རླབས་འདིས། ། སྣང་བ་དབང་དུ་བསྒྱུར་བ་འདི། ། སྣང་བ་རང་སེམས་རྟེན་འབྲེལ་གྱིས། ། བསླུ་བ་མེད་པ་ངོ་མཚར་ཆེ། ། རྣལ་འབྱོར་དབང་ཕྱུག་ཆེན་པོ་རྣམས། ། སོ་སོ་རང་ལ་མྱོང་བ་ཡོད། ། ཆོས་ཀྱི་རྒྱལ་པོ་ས་ཡི་བདག། མི་དབང་ངམ་ཤོད་བཞུགས་པ་རྣམས། ། འཇིག་རྟེན་མགོན་པོ་རིན་ཆེན་དང་། ། གནས་དུས་ལས་ཀྱིས་མ་བསྐལ་བ། ། གདན་ས་རིན་པོ་ཆེ་ཡི་བདག། བུ་སློབ་རྣམས་ཀྱི་ཡབ་དང་ཡུམ། ། འཁྲུགས་པ་ཤེས་པ་མ་བཟོད་པས། ། ལུས་སྲོག་གྲྭ་པ་ཟས་ནོར་དང་། ། བདེ་སྐྱིད་གང་ལའང་མ་བལྟས་ནས། ། ཡུན་རིང་འབད་པ་ད་པ་བས། ། སྒམ་པོ་ཡང་དགོན་ཟངས་ཟླུམ་དུ། ། སྒྲུབ་པ་སྙིང་པོར་བྱེད་པའི་ཚེ། ། གྲོང་པས་བསྡུས་པའི་ཕྱེ་ཕུད་ཀྱི། ། ལྷ་བཤོས་གཅིག་པོ་ཅིག་ཕུལ་ནས། ། ཆར་ཕོབས་ཚིག་གཅིག་སྨྲས་པ་ཡིས། ། མུ་གེ་། ། ངེད་རང་དབུས་ན་ཡོད་པ་ཡི། ། རྒྱུས་པའི་སྣེ་མོ་ཕག་ཟེ་ལྟར། ། ཐུབ་པའི་བསྟན་པ་རིན་ཆེན་གྱིས། ། འགྲོ་བ་སྨིན་པར་བྱེད་པའི་ཐབས། ། འདི་ལ་བསལ་བཞག་གང་ཡང་མེད། ། མང་དྲུག་གཉིས་པོ་མ་བསྡུམས་ན། ། དེ་ཡི་འདུག་ས་ནད་ཀ་ཏི། ། མེད་ཀྱང་ཀུ་རེ་བགྱིས་པ་ལགས། ། ར་ལྔ་མེད་པའི་འབྲོག་རྐྱང་དང་། ། ཕོ་ཚོད་ཉམས་རྟོགས་མེད་པ་ཡི། ། འགྲོ་བ་སྐྱོང་བ་ག་ལ་སྲིད། ། དྲུང་ན་གནས་པའི་ཉེ་གནས་རྣམས། ། སྐྱེས་ཆེན་གཅེས་ཤིང་བརྩེ་བའི་ཕྱིར། ། བསྐུལ་ནས་བྲིས་པའི་ཡི་གེ་འདི། ། དགྱེས་སུ་རེ་ནས་བྲིས་པ་ལགས། ། འདི་ལས་བྱུང་བའི་དགེ་བ་འདིས། ། ཇི་སྙེད་མ་ལུས་སེམས་ཅན་ཀུན། ། ཐབས་དང་ཤེས་རབ་ཟབ་མོ་ཡིས། ། བླ་མེད་བྱང་ཆུབ་མཆོག་ཐོག་ཤོག། ཐག་ཆོད་གསུམ་གྱི་གདམས་ངག། རྡོ་རྗེ་ཕུར་པ་ཀི་ལི་ཀི་ལི་ཡ་ཞེས་བྱ་བ་རྫོགས་སོ། ། དགེ་བཤེས་ཤེས་རབ་གྲགས་ལ་གནང་བ། ། ། ། ༡༢༣༽